ราคาทองปิดบวก วิตก Brexit หนุนแรงซื้อ
สัญญาทองคำตลาดนิวยอร์กปิดบวกเมื่อคืนนี้ (27 มิ.ย.) เนื่องจากความวิตกกังวลเกี่ยวกับผลกระทบหลังจากอังกฤษลงประชามติแยกตัวจากสหภาพยุโรป (Brexit) และตลาดหุ้นสหรัฐที่ร่วงลงอย่างหนักนั้น ยังคงเป็นแรงกระตุ้นให้นักลงทุนเข้าซื้อทองคำซึ่งเป็นสินทรัพย์ที่ปลอดภัย
20 มี.ค. 2560

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนส.ค.พุ่งขึ้น 2.30 ดอลลาร์ หรือ 0.17% ปิด (27 มิ.ย.) ที่ระดับ 1,324.70 ดอลลาร์/ออนซ์, สัญญาโลหะเงินส่งมอบเดือนก.ค.ลดลง 4.50 เซนต์ หรือ 0.25% ปิดที่ 17.744 ดอลลาร์/ออนซ์, สัญญาพลาตินัมส่งมอบเดือนก.ค.ลดลง 7.90 ดอลลาร์ หรือ 0.80% ปิดที่ 979.20 ดอลล์/ออนซ์ และสัญญาพัลลาเดียมส่งมอบเดือนก.ย.พุ่งขึ้น 10.95 ดอลลาร์ หรือ 2% ปิดที่ 557.40 ดอลลาร์/ออนซ์
สัญญาทองคำปิดบวกติดต่อกัน 2 วันทำการ เนื่องจากกระแสความวิตกกังวลเกี่ยวกับผลกระทบของ Brexit และตลาดหุ้นสหรัฐที่ร่วงลงติดต่อกัน 2 วันนั้น ยังคงเป็นแรงผลักดันให้นักลงทุนเข้าซื้อทองคำเพื่อความปลอดภัย
สถาบันจัดอันดับความน่าเชื่อถือรายใหญ่ได้พากันลดอันดับเครดิตของอังกฤษ อันเนื่องมาจากผลกระทบของ Brexit โดย S&amp;P ประกาศลดอันดับความน่าเชื่อถือของอังกฤษลง 2 ขั้น สู่ระดับ “AA” จากระดับ “AAA” พร้อมกับเตือนว่า อังกฤษอาจถูกปรับลดอันดับความน่าเชื่อถือต่อไป หลังจากที่มีการลงประชามติแยกตัวจากสหภาพยุโรปในสัปดาห์ที่ผ่านมา
ขณะที่ฟิทช์ เรทติ้งส์ ได้ปรับลดอันดับความน่าเชื่อถือของอังกฤษลงสู่ระดับ “AA” จากระดับ “AA+” พร้อมเตือนว่า อังกฤษอาจถูกปรับลดอันดับความน่าเชื่อถือลงอีก เนื่องจากผลพวงของ Brexit